**Nacionalni mesec skupnega branja: Branje kot vrednota**

Ljubljana, 8. september 2020

***Nagovor Renate Zamida, direktorice Javne agencije za knjigo RS***

Ni treba biti strokovnjak za ugotovitev, da med "znati brati" in "strastno brati" ni enačaja. Bralna pismenost ali bralna sposobnost je tudi pogoj za bralno kulturo, slednjo pa lahko, kot že ime pove, le kultiviramo, torej negujemo, gojimo - individualno in na ravni skupnosti ter nujno vseživljenjsko.

To je tudi eden izmed razlogov, da se bomo ob bogatem celodnevnem programu pogovarjali o obojem.

Ko govorimo o bralni kulturi, govorimo o celotni knjižni verigi, ki vključuje avtorje, založnike, knjigotržce, knjižnice in bralce - le tedaj je knjižni krog sklenjen in veriga trdna. Če peša ali umanjka le en člen, pa je ogrožena vsa veriga. Zato je pomembno, da negujemo vsakega posebej in vse kot celoto.

Javna agencija za knjigo s podpornimi mehanizmi, ki jih omogoča, in programi, ki jih izvaja, počne prav to in trudimo se to početi čimbolj učinkovito in povezovalno. Spodbujamo stimulativne pogoje za ustvarjalce, podpiramo založništvo kakovostnih, raznolikih, pogumnih in relevantnih knjig, spodbujamoknjigotrško mrežo in najširšo dostopnost knjig ter na različne načine kultiviramo bralce - ravno zato, ker zgolj "znati brati" ni dovolj.

Nacionalna raziskava *Knjiga in bralci VI* kaže, da je žal zmeraj več takih, ki iz rokava mimogrede stresejo razloge, zakaj ne berejo. Verjamem, da zbrani v tej dvorani mimogrede iz rokava zlahka stresemo razloge, zakaj beremo. Naš izziv pa je najti delujoče strategije, s katerimi bomo dosegli tudi tiste, ki so zunaj našega mehurčka prepričanih, načine, da bralnim skeptikom argumentirano povemo, zakaj je pametno in nujno brati, in poti, da jih dosežemo. Prav to se pogosto izkaže za najtežje. Biti moramo glasni, vidni, vseprisotni in delovati moramo skupaj. Zato hvala organizatorjem za ta medresorski posvet, ki kaže vse to, kar sem omenila in je s primeri dobrih praks ali potencialno dobrih lahko tudi motivacija. Kar imamo tukaj zbrani skupnega, je strast do branja, si upam trditi. In vsaj zase zagotovo vem, da jo bom širila, ne glede na to, kje bom v službi.